Tour de France 2010
Ol Tour de France del 2010 l'è stacc ol Tour nömer 97 e l'è partìt ol  3 de löi col pròlogo da Roterdam in di Paìs Bas per rià a Parigi ol 25 de löi dòpo i giràt per 3.640,9 Km in 20 tàpe piö 'l pròlogo; chèsto Tour l'à ölìt regordà i sènto agn de la prima ólta che i coridùr i è pasàcc sö i Pirenei in del 1910.

I è partìcc in 197 dividìcc in 22 squàdre, ma n'è riàcc a Parigi dóma in 170 e mai prìma i n'è riàcc isé 'n tacc a là fì del Tour.

La córsa l'è partìda col pròlogo de 8 km da Rotterdam in di Paìs Bas e adóma co la tèrsa tàpa l'è riàda 'n Fransa e per fàl l'è pasàda ach sö i stràde de la Parigi-Roubaix. Riàcc a la tàpa nömer 8 i coridùr i è 'ndài sö sö i Alp e da la tàpa 14 a la 18 i à corìt sö e zó di Pirenei, per rià a Parigi dòpo i fàcc 52,9 km de cròno giöst ol dé prima.
 
Ol Tour 2010 l'è stài venzìt dal Alberto Contador, che l'à enzìt isé ol sò tèrs Tour, ma l' gh'à üt ol sò bèl de fà per tègnega tèsta al Andy Schleck che l'è riàt segónt e l'è stài màglia zàlda per 6 dé. Ol Andy Schleck l'à perdìt la maglia zàlda dezà che, quando 'l Alberto Contador l'là atacàt in salìda, al Andy la gh'è saltàda zó la cadéna de la bìci. Chèsta smàgia sö la sò maglia zàlda l'è però stàcia netàda vià ol dé de la tàpa del Tourmalet in de la quàl l'à tegnìt la röda del Andy Schleck sènsa fadìga e, anse, l'à proàt pò a 'ndà vià desperlü e l'à fai vèt de ès ol piö fórt e pò l'là batìt in de la cròno.

Tèrs l'è riàt ol Denis Menchov, che pròpe in de l'öltima cròno l' gh'è riàt a pasàga denàcc al Samuel Sánchez.

Per ol rèst ol Anthony Charteau l'è enzìt la màglia a balì rós di scaladùr, ol Alessandro Petacchi la màglia érda a póncc, 'l Andy Schleck la màglia biànca di zùegn, ol Sylvain Chavanel chèla del piö grintùs e la RadioShack la clasìfica a squàdre. 

Ol coridùr che l'à enzìt piö tàpe l'è stacc ol Mark Cavendish che l'à enzìt sich vólte, menimà 'l Alberto Contador l' n'à enzìda gnà öna.

I tàpe del Tour

La clasìfica finàl - Màglia zàlda

La clasìfica a póncc - Màglia érda

La clasìfica di scaladùr - Màglia a balì rós

La clasìfica di zùegn - Màglia biànca

La clasìfica a squàdre - Nömer zalt

Àrda ach 

Giro 2010